**МОТИВИ към проект на**

**ПРАВИЛНИК**

**ЗА ОРГАНИЗАЦИЯТА И ДЕЙНОСТТА НА ОБЩИНСКИЯ СЪВЕТ НА ОБЩИНА ЛОМ**

 Проектът на Правилник за организацията и дейността на общинския съвет на община Лом е разработен, за да детайлизира и организира дейността на този орган на местна власт, да конкретизира функциите, правата, задълженията и отговорностите на общинските съветници.

 Правилникът урежда устройството и реда за конституиране на общинския съвет; ръководните и работните му органи, както и реда за тяхното избиране, права, задължения и отговорности; начини на свикване и провеждане на заседанията му; реда за внасяне, разглеждане на проекти и вземане на решения; финансовото осигуряване на общинския съвет и взаимодействието му с общинската администрация.

 С оглед факта, че новоизбраният Общински съвет-Лом е конституиран на 11.11.2019г. и с оглед предстоящия край на бюджетната година, е необходима бързина при уреждането на устройството и дейността на същия. Необходимо е своевременното избиране на ръководни органи на Общинския съвет, както и формирането на постоянни комисии по материи, изрично упоменати в проекта на Правилник за организацията и дейността на общинския съвет на община Лом.

Належащата нужда от незабавното приемане на Правилника за организацията и дейността на общинския съвет на община Лом се обосновава от необходимостта да бъдат разгледани от съответните комисии, внесените докладни записки, касаещи приемането на бюджет 2020г., изменение в Наредбата за определяне и администриране на местните такси и цени на услуги на територията на Община Лом, както и ред други важни въпроси, по които Общинският съвет-Лом следва да вземе решение до края на календарната 2019г. с оглед регламентирани законови срокове.

 Без становище на съответната постоянна комисия към Общински съвет-Лом, няма как да бъде внесена за разглеждане и вземане на решение от общинския съвет, която и да е докладна записка, което налага своевременното сформиране на постоянни комисии и определяне на състава им измежду общинските съветници.

 Предвид гореизложеното и с оглед недопускане на пропуски в работата и дейността на Общински съвет-Лом, както и с оглед своевременно вземане на необходимите решения, засягащи цялостната дейност на Общинска администрация-Лом и на основание чл. 26, ал.4, изр. Второ от Закона за нормативните актове, срокът за становища и предложения по проекта на Правилник за организацията и дейността на общинския съвет на община Лом е 14-дневен от датата на публикуване на същия, ведно с мотивите към него на интернет страницата на Община Лом.